ภาษีน้ำหวานทำพิษ! 4 หุ้นเครื่องดื่มกำไรลดฮวบ นักลงทุนแห่ขายฉุดหุ้นวูบหนัก
ภาษีน้ำหวานทำพิษ! 4 หุ้นเครื่องดื่มกำไรลดฮวบ นักลงทุนแห่ขายฉุดหุ้นวูบหนัก
15 พ.ค. 2561

ผู้สื่อข่าวรายงานว่า บริษัท โออิชิ กรุ๊ป จำกัด (มหาชน) หรือ OISHI ปิดตลาดวันนี้ (15 พ.ค.) อยู่ที่ระดับ 112 บาท ลบ 9.50 บาท หรือ 7.82% ด้วยมูลค่าซื้อขาย 8.45 ล้านบาท โดยผลประกอบการไตรมาส 2/61 ปรับตัวลดลง 41% มาที่ 245.62 ล้านบาท
ด้านราคาหุ้น บริษัท อิชิตัน กรุ๊ป จำกัด (มหาชน) หรือ ICHI อยู่ที่ระดับ 5.90 บาท ลบ 1.35 บาท หรือ 18.62% ด้วยมูลค่าซื้อขาย 169.70 ล้านบาท โดยผลประกอบการไตรมาส 1/61 ปรับตัวลดลง 47% มาที่ 32.91 ล้านบาท
ขณะเดียวกัน บริษัท มาลีกรุ๊ป จำกัด (มหาชน) หรือ MALEE อยู่ที่ระดับ 17.10 บาท ลบ 0.60 บาท หรือ 3.39% ด้วยมูลค่าซื้อขาย 30.63 พันล้านบาท โดยผลประกอบการไตรมาส 1/61 ปรับตัวลดลง 92% มาที่ 9.46 ล้านบาท
ขณะที่ บริษัท ทิปโก้ฟูดส์ จำกัด (มหาชน) หรือ TIPCO อยู่ที่ระดับ 10.30 บาท ลบ 1.90 บาท หรือ 15.57% ด้วยมูลค่าซื้อขาย 190.57 ล้านบาท โดยผลประกอบการไตรมาส 1/61 ปรับตัวลดลง 87% มาที่ 49.76 ล้านบาท
โดยผลประกอบการของหุ้นในกลุ่มเครื่องดื่มที่มีความหวาน ได้รับผลกระทบภายหลังจากมีการเก็บภาษีสรรพสามิตใหม่ ซึ่งเก็บเพิ่มตามความหวานของน้ำตาล เพื่อไม่ให้ประชาชนบริโภคน้ำตาลมากจนเกิดปัญหาสุขภาพ มีผลตั้งแต่ 16ก.ย.2560 ที่ผ่านมา
ทั้งนี้ การกำหนดพิกัดอัตราภาษีเครื่องดื่ม จะอิงตามค่าระดับความหวานใน 5 ระดับ คือ เริ่มตั้งแต่ 0-6 กรัมต่อ 100 มิลลิลิตร ไม่ต้องเสียภาษี , เกิน 6-8 กรัมต่อ 100 มิลลิลิตร เสียภาษีที่ 10 สตางค์ , เกิน 8-10 กรัมต่อ 100 มิลลิลิตร เสียภาษี 30 สตางค์ , เกิน 10-14 กรัมต่อ 100 มิลลิลิตร เสียภาษี 50 สตางค์ , เกิน 14-18 กรัมต่อ 100 มิลลิลิตร เสียภาษี 1 บาท และตั้งแต่ 18 กรัมขึ้นไป เสียภาษีที่ 1 บาท